Source: https://www.jogiforum.hu/hirek/34200
Timestamp: 2019-07-20 08:00:57
Document Index: 29245783

Matched Legal Cases: ['bíróság ', 'Bíróság ', 'Bíróság ', 'Bíróság ', 'Bíróság ', 'Bíróság ', 'Bíróság ', 'Bíróság ', 'Bíróság ', 'Bíróság ', 'Bíróság ', 'Bíróság ', 'bíróság ', 'Bíróság ', 'bíróság ', 'bíróság ', 'bíróság ', 'bíróság ', 'bíróság ', 'Bíróság ', 'bíróság ', 'bíróság ', 'Bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ', 'Bíróság ', 'Bíróság ', 'Bíróság ', 'Bíróság ', 'Bíróság ', 'Bíróság ', 'bíróság ', 'bíróság ']

Jogász nyaralások - Nyitott bíróságok | hírek | Jogi Fórum ﻿
2015.08. 6. Jogi Fórum / Fóris Gábor
A legtöbb jogi területen dolgozó az ítélkezési szünetben veszi ki szabadságát. Nézze meg, hogy külföldön hova érdemes benézni egy kis jogi impresszióért!
Európa országainak szabályozása hasonló a hazaihoz, vagyis a törvény által meghatározott tilalmaktól eltekintve a bírósági tárgyalások nyilvánosan látogathatóak, így nyugodtan beülhetünk egy üdítő perre, legyen az egy komoly büntetőper Párisban, vagy egy tyúkper Trogirban.
Igazságügyi Palota (Palais de Justice) - Párizs
Párizsban talán az egyik legismertebb úti cél a Szajna folyó ölelésében lévő Cité szigete. Itt található a híres virágpiac, a Notre Dame székesegyház, a Saint Chapell kápolna vagy éppen a La Conciergerie és a Palais de Justice – az egykori párizsi királyi palota és börtön, Cité sziget nyugati oldalán. A francia forradalom alatt rabok százait innen vitték kivégzésre, a guillotine alá, köztük a legismertebb személy Marie Antoinette volt. Az épületkomplexum ma Igazságügyi Palota néven ismert, és bírósági célokra használják.
4 hektáros terület, 200 ezer négyzetméter, 24 km folyosó, 7000 ajtó és több mint 3150 ablak. 4000 rendszeresen ott dolgozó bíró és tisztviselő, de ha hozzávesszük a jogászokat, ügyvédeket, rendőröket, csendőröket, és a peres felek, valamint a kíváncsi turistákat akkor átlagosan napi 15 ezer ember fordul meg a lenyűgöző épületben.
Kevesen tudják, hogy itt, a Francia Legfelsőbb bíróságnak is otthon adó épületben bármikor beülhetünk egy büntető vagy egy polgári tárgyalásra, és ha szerencsénk van még egy viharos válóperbe is belecsöppenhetünk.
A bíróságon belül figyelemre méltó a Sainte-Chapelle kápolna, itt őrzik Jézus töviskoronáját és szent keresztjének egy darabját is.
A palota nem múzeum, de mint minden demokráciában nyitott a nyilvánosság előtt. A belépéshez biztonsági átvilágításon kell átesnünk. A bíróság több elzárt, az igazságszolgáltatási célokat szolgáló része - sok egyéb mellett a főügyészi és a legfelsőbb bírói hivatal is - időnként szervezetten látogatható.
Az Európai Unió Bírósága (Luxemburg)
A Bíróság minden évben hozzávetőleg 4 ezer jogászt fogad (nemzeti bíróságok bíráit, ügyvédeket, egyetemi oktatókat, vállalati jogászokat stb.) A külömböző programok lehetővé teszik a jogászok számára, hogy elmélyítsék az uniós igazságszolgáltatási intézménnyel és ítélkezési gyakorlattal kapcsolatos ismereteiket.
A Bíróság ezenkívül minden évben további 10 000 egyéb látogatót fogad, többségükben jogászhallgatókat.
Ha valaki egyéni látogatóként szeretne részt venni a Bíróság valamelyik nyilvános tárgyalásán, a Bíróság Palotájának a látogatók részére fenntartott bejáratánál kell megjelennie. A belépéshez szükséges személyazonosító igazolvány, útlevél vagy jogosítvány. A nyilvános tárgyalások általában 9 óra 30 perckor kezdődnek, célszerű megjelenni legkésőbb 15 perccel a tárgyalás kezdete előtt.
Az Európai Unió Bírósága a tagállamok hozzájárulásainak köszönhetően az európai művészeti örökség részét képező műalkotás-gyűjteménnyel rendelkezik. A Bíróság 2008-ban felavatott új épülete megfelelő teret biztosított e gyűjtemény ismételt kiállításához és méltó körülmények közé helyezéséhez.
A Bíróság Látogatásszervezési szolgálata rendszeres időközönként ingyenes idegenvezetéseket szervez, amelyek során megtekinthetőek a Bíróság műalkotásai és épületei. E látogatásokat előre meghatározott beosztás szerint, angol, francia vagy német nyelven, egyszerre legfeljebb 35 látogató számára szervezik.
Az Európai Unió igazságszolgáltatási intézményének jobb megismertetése érdekében a Bíróság fogad látogatói csoportokat luxembourgi épületében, és részükre az alábbi programokat javasolja:
Tanulmányi látogatások ("A" program) jogász- és joghallgatói csoportoknak. - A program során a látogatók általában részt vesznek egy tárgyaláson, a Bíróság munkatársai által tartott előadáson (amelyet követően a látogatók kérdéseket tehetnek fel), valamint találkozhatnak az intézmény tagjaival. A programban szereplő előadások témája a látogatók érdeklődési körétől függ: a Bíróság hatáskörei, szervezetrendszere, az egyes eljárások és/vagy az uniós ítélkezési gyakorlat egyes területei. Ez a program átlagosan félnapos (kizárólag délelőtt).
Tájékoztató előadások ("B" program) jogi képzettséggel nem rendelkező látogatócsoportoknak. - A program során a látogatók a Bíróságot, a Törvényszéket vagy a Közszolgálati Törvényszéket bemutató előadáson vesznek részt. A látogatók megtekinthetnek egy filmet is a Bíróságról, ezt követően kérdéseket tehetnek fel, majd meglátogathatják a Bíróság Palotáját. Erre a hozzávetőleg kétórás látogatásra mind délelőtt, mind délután sor kerülhet.
Nürnberg, Igazságügyi Palota
2010 óta egyúttal a „Nürnbergi per” emlékhelye, ahol 1946-ban vádat emeltek és elítélték Harmadik Birodalom politikai, katonai és gazdasági vezetőit. A vádlottak a Nemzetiszocialista Német Munkáspárt, a Kriegsmarine, a Wehrmacht főbb vezetői, valamint egyéb funkcionáriusok köréből kerültek ki.
A 218 napos eljárásban a bíróság meghallgatott 240 tanút, ezen felül felolvasott több mint 300 ezer vallomást.
A perek megnyitása után közel hatvan évvel nemzeti emlékhellyé és múzeummá alakították a történelmi jelentőségű bíráskodás színhelyét. A 600-as számú tárgyalótermet vezetéssel szombatokon és vasárnapokon lehet megtekinteni. Amennyiben a 600-as termet éppen nem használják folyamatban lévő perek tárgyalási helyiségeként, úgy hétköznapokon is megtekinthetik azt az érdeklődők.
A nürnbergi Igazságügyi Palota padlásterében állandó kiállítás nyílt, ahol a látogatók előadások keretében is átfogó képet kapnak a nagy jelentőségű nürnbergi perekről.
Nyitva tartás 10 és 18 óra között. A belépőjegy ára: 5 Euro.
Legfelsőbb Bíróság (Royal Courts of Justice) - London
A Big Ben árnyékában lévő bíróság nyitva áll a látogatók előtt, hétköznapokon 9.30 és 16.30 között. Ha a tárgyalásokra ülne be, akkor ez hétfőntől csütörtökig 11 és 16 óra között lehetséges, hiszen a bíróság pénteken nem ülésezik. Kizárólag ezen a napon lehetséges a tárgyalótermek fotózása.
Belépés előtt érdemes odafigyelni az öltözködésre, mert tiltott minden olyan felirat viselése vagy bevitele, ami sértheti a bíróságot és az emberi méltóságot. Lehetőség van egyéni és csoportos tárlatvezetésre.
Érdemes leülni a bíróság kávézójában, amely a Wensmintster gyöngyszeme, feltűnő keveréke a kulturális örökségnek és a kortárs dizájnnak. A kávézás különleges élmény nyújt, a vendégek előtt fatüzelésű pörköléssel készítik elő a kávészemeket. A teázás és a sütizés mellett Itt egy könnyű ebédet is el lehet fogyasztani.
A kávézót a Zafferano étterem Fine Dining Group üzemelteti. Mint az olasz konyha mestere 2009-ben az étterem megkapta Restaurant Awards for "Most Consistently Excellent” díjat. A cég éttermébe nehéz bejutni, hónapokkal előtte kell foglalni. Egy angol szaklap szerint a séf Daniele Camera fogásaival "a mennyei Itáliába repíti a vendéget".
Ha szerencsénk van, akkor a tárgyalások szünetében össze is futhatunk valamelyik londoni sztárügyeddel, például Fiona Shackletonnal, aki többször elismerően beszélt az itteni kávéról. Az ügyvédnő képviselte többek között Paul McCartney-t, és Károly brit trónörököst a néhai Diana hercegnővel vívott válási csatában. De láthatjuk akár a bejrúti születésű, Londonban élő neves ügyvédnőt, Amal Alamuddint, George Clooney amerikai színész feleségét. Ő az egyik ügyvédje, például, a WikiLeaks alapítójának, Julian Assange-nak, ő képviseli a megölt líbiai vezető, Kadhafi ezredes kémfőnökét, Abdullah al-Senussit, tanácsadója Hamad bin Isa al-Khalifának, Bahrein uralkodójának és segítője volt az ENSZ ex-vezetőjének, Kofi Annannak, a szíriai megbékélés érdekében tett erőfeszítéseiben.
Nyitva tartás 11-14 óráig. A belépőjegy ára 12 font.
A Nemzetközi Büntetőbíróság (International Criminal Court, ICC) - Hága
A 2002-ben alakult állandó bíróság a népirtással, emberiesség elleni bűncselekményekkel, háborús bűncselekményekkel és az agresszió bűntettével vádolt személyek ügyeinek lefolytatásával foglakozik. A Bíróság székhelye Hágában található, ugyanakkor tárgyalásait bárhol folytathatja. A bíróság csak akkor gyakorolhatja joghatóságát egy eset felett, ha a vádlott egy, a szerződéshez csatlakozott ország állampolgára, vagy ha a feltételezett bűncselekmény egy ilyen állam területén történt vagy ha az esetet az ENSZ Biztonsági Tanácsa utalja a bíróság elé.
A Bíróság a nemzeti bírósági rendszerek kiegészítésére jött létre: csak akkor gyakorolhatja joghatóságát, ha a nemzeti bíróságok nem hajlandóak vagy nem tudnak kivizsgálni és ítéletet hozni ilyen bűnök esetén. A bűnök kivizsgálásának és a büntetések kiszabásának elsődleges felelőssége az egyes államoknál maradt. Eddig a bíróság négy helyzetet kezdett vizsgálni: észak Ugandát, a Kongói Demokratikus Köztársaságot, a Közép-afrikai Köztársaságot és Dárfúrt. A bíróság 12 személy ellen adott ki elfogatóparancsot, közülük hatan szabadlábon vannak, ketten meghaltak, és négyen a bíróság fogságában vannak.
A bíróság első peréban, a kongói milicista vezért Thomas Lubangát ítélte 14 év börtönre.
A Nemzetközi Büntetőbíróság látogatásához mindössze érvényes igazolvány szükséges, a meghallgatások nyilvánosak, kivéve ha a bíróság zárt tárgyalást rendel el.
A látogatásról további információ olvasható ITT.
A hágai Nemzetközi Bíróság ( International Court of Justice)
Az Egyesült Nemzetek Szervezetének (ENSZ) elsődleges bírói szerve. A Bíróság a hágai Béke Palotában működik, amely épületen az Állandó Választottbírósággal, a Hágai Nemzetközi Jogi Akadémiával és egy nemzetközi jogot kutató magánintézettel osztozik.
A Bíróságot 1945-ben alapította az Egyesült Nemzetek alapokmánya, a munkáját 1946-ban kezdte meg, mint az Állandó Nemzetközi Bíróság utódja.
A Bíróság ügyei szerteágazóak, fő feladata az államok által elé tárt jogviták eldöntése jogilag kötelező ítélettel, illetve a megfelelően felhatalmazott nemzetközi szervezetek, ügynökségek és az ENSZ Közgyűlése által elé küldött jogi kérdésekben kötelező erővel nem bíró tanácsadó vélemények megalkotása. A Bíróság relatíve kevés üggyel foglalkozott a történelme során, de egyértelműen megerősödött a használata iránti hajlandóság az 1980-as évek óta, különösen a fejlődő országokban.
A Bíróság első ügyében 1949-ben hozott határozatot. Ebben az ügyben a úgy döntött, hogy az Egyesült Királyságnak joga van áthajózni az Albániához tartozó Corfu csatornán, és így Albániának kártérítést kellett fizetnie egy, a csatornában megsérült brit hadihajó miatt. A kártérítést Albánia még mindig nem fizette ki.
A bíróság 15 tagú, a bírákat kilenc évre választják. A bíróság jelenlegi bírái közül többen voltak diákjai vagy tanárai az Hágai Nemzetközi Jogi Akadémiának. A bíróságnak Herczegh Géza személyében magyar bírája is volt 1993 és 2003 között.